# Вероника Тодорова: „Мостове строят хората, мостове, защото всичко преминава..“

Авторска композиция „Мостове“ доби голяма популярност след изпълнението ѝ с Веско Ешкенази и Плевенска филхармония под диригентството на Георги Милтиядов.

„Мостове“ прозвуча в над 40 български града, в зали като НДК, „България“, летните театри във Варна, Бургас, Пловдив... На всеки концерт аз разказвах за Дебнево, за магията на това място, за реката, за хората, за детството ми...

„Мостове“ се превърна в най-очакваната композиция от публиката по време на турнето. Аплодисментите, емоциите на хората... Всеки такъв момент ме разплакваше и ми напомняше, че любовта, която съм получила тук, трябва да бъде споделена и върната.

Фестивалът „Jem on the river“, който правим вече шест години, е един от начините да дадем нещо на Дебнево. Радвам се, че и в училището продължава да се развива музикалната иновация, която създадохме заедно. Всяко дете трябва да се докосне до великото изкуство – музиката!

Неслучайно се върнах в Дебнево след 20 години. Тук искам да живея, тук да расте детето ми. Тук искам да съм полезна.

...И понеже наградата е свързана с нашия мост, искам да ви споделя една мисъл: „Мостове строят хората, мостове, защото всичко преминава...“ От всичко, което човек създава в стремежа си към живот, най-ценни са мостовете. Те са по-важни от къщите, по-свещени от храмовете, защото са достъпни за всички. Построени са там, където се пресичат човешките нужди. Те са символ на преодоляване на препятствия.

Всичко, което правим – мисли, усилия, усмивки, думи – се стреми към отсрещния бряг, където намира свой смисъл. Всичко е преминаване. Мост, чиито краища се губят в безкрайността. А надеждата ни е там, отвъд...

Скъпи жители на Дебнево, скъпи приятели, нека нашият мост винаги ни напомня за свързаността, за това, че можем да преодолеем разделенията. В един свят, често разделен от конфликти, реките и мостовете ни учат на сътрудничество. Нека ги ценим! Нека изграждаме мостове помежду си, за да създадем едно по-свързано и по-силно общество!

Честит празник!